1Labi ba di meida iube Yesus Aba vi tau meedam dam lamti gi Galilea bak laba esdam di labe Aho gi num debu meida iuba le vahokeda. Num debu meida iuba le vahokeda. Gi labihada. Ba Yudea bak laba ahit lam mom dàt moz. Yudea bak laba azim Yahudi busaoda, “Am otese,” lahame aa odoadam labe laba lam mu meeda. 2Ame di labe Yahudi damat na àme iziam bak meida fuseo vabalehe bak. Neha: Aham di iube Yahudi damat im tai ahobada bak aotba baa bohu dam vaba alim bak laba abo Alat ahit vou kibo kibodam zie laba ladam di labe iho teohet mome vou idetehe num moadume vou idetedam bak. Labi dam badat ame bak laba vi ozome vouhodalo ut et num moadume iddam meot. Ame bak lam fa neo vi ozome na àme iziam di fuhemu damat Yudea bak labe am num debu meida Yerusalem laba vahe vaheda. Labihadam di labe Yesusam vahadam zi labe Aba im vahokeda. “Om akati fa gi Galilea niba bisi aidàla? Fa Yudea bak laba le na damat ihimo modem biem im feàna modem labe dam Obo Oho vahokedam im ozobohudelo vi tau meedam dam labe fà aase. 4Oho gi Galilea niba aa aidameam ba ee Oboda akati damat aime vou baedà? Om ba elaidam datelem vabak. ‘Na damat ihimo modem biem im feàna lam Oho modem meote,’ laham bak lam imbodemeam làhà bak iuba le mode. Bak iuba le mode. Gi labihadume bak ahebu esdam damat fà aadase.” 5Lahame Yesusam vahadam zi labe laha Aba tu vuzehem moudam labe Yesus bake tozome im ab vahokedamam. 6Lahahat Yesusat fa gago, “ ‘Em amat modela?’ lahame modi fi gatem di fum kaio. Umota kota Yerusalem laba etei lào? Ba di iube lào? Gi ostame lam neà bak. 7Ba dam uba fakemda na vabak. Lahana Eho dam bakda abo Alat modem im biem dam laba, ‘Um faina meedam damat modem bak,’ lahame ahate vameadam bak laba damat Eho lab gagoho im aime Eba faki meedam damat modem bak. 8Ame Na Àme Izidam bak kota Yerusalem laba uhumo lale. ‘Em amat modela?’ lahame modi fi gatem bak lam fuhu vab di Em ba taum kaio.” 9Lahame gagu neàdi Am tauhu vaba gi Galilea laba aida. 10Labi Am vahadam zi labe ame Na Àme Iziam bak laba le setehezobe Yesus laha ba neo ame bak laba aa vi vula. Labi aa vi vule damat Aba aame ozobohudem bak labna zohàme gi aa goda. 11Labi ame Na Àme Iziam bak laba Yahudi dam busaoda eeda zi laba laha ehet. Yesus lem bak labna zohàme nabidam labe dam bake vou gagoteda, “Um ame Da Yesus alihi aaheo?” lahame iuba le gago. Iuba le gago. Labihada. 12Ame Na Àme Iziam bak laba godam dam zi labe, “Yesus ana dàt modela?” lahame voe voedam labe ot gagoi ot gagoida. Dam totbaho labe neha, “Da lam abo gi im neà bakta meedam Dàt modem bak,” lahame gagoda. Lahana dam totbaho labe vedi nehi gago, “Vab. Da lam gi meia ahi vagem Dàt modem bak,” lahame tozome gagoda. Labihada. 13Lahana dam totbaho labe Yahudi dam busaoda eeda zi labe iba fakemna zohàme iedi ibi iho ozoho bak lam ba ahatet vameadam kai. 14Labi ame Na Àme Iziam di folelo vabalehe digat meida labe Yesusat ame Fihasi Ala Bake Vou Baedam Num Vàmteabu labe am ad oli aam bak tomba laba le dam bake ahate le duzu im ab faasi vahokedamam. 15Aho etei li lab vahokedam im lam ame Yahudi dam zi labe aime àvodi ab ot gagoi ot gagoidamam. “Aa làhà! Uho ozom, ame Da nibe Aho Alat Vameadaha Im Toedahana lam akati modi Aho bisi ozobohudi vahoketedàla? Im Yahudi dam sekolah ibida tau vahokehe vab Dàt im lam akati ozobohudi vahoketedàla?” lahame ab ot vameaidamam. 16Lahame lab vameadaha bak lam Yesusat fa vi aime ame dam laba ab gagoham. “Eho etei lab vahokedaha im lam ba Ebe Eho ozoho baket uba vahokedam vabak. Gi Eba gagu oluhu Ala labe Aba Aho ozoho baket uba vahokedam bak. 17Meit neha, ‘Em gi Alat Aba Aho ozoho baket meedase,’ lahame ozome gagomda lam fa gi neham bak vi tau ozobohudem bak am bak. ‘Eho lab vahokedaha im lam, “Adi baket lehela?” “Em gi ee Ebeda vousase,” lahame vahokedào? “Gi Alat Aba Aho ozoho baket Eho vahokedào?” ’ Laham bak vi tau ozobohudem bak am bak. 18Neham bak. Meit ahamo im dedateli gi im abadata vou li vameadamna lam, ‘Gi ee abada vousai damat aba vou baedase,’ lahame meedam dàt modem bak. Lahana meit neha, ‘Eba gagu oluhuda labe ee Abada vousai vou baedase,’ lahame im Aba Aho meedamda lam gi im vamdesu meedam bak. Ba meia vagemda modem vabak. Abo im imbona meedam dàt modem bak. 19Ne, Alat Israel dam bake neha, ‘Nehame modem neàte. Im lada lam a modemule,’ lahame gagu fi hasi esuhu Im Feàna zi lam Musat ot vai um tai ahobada zi laba vameame neàdi fa um tai ahobada zi labe neo ot vai fa neo uba vou vamea usehena taia? Lahana um meida vàmtea buà ba ame Im Feàna zi lam ulohodesu meedamda vabak. Uho ulohodesu meedameam làhà um ba Em otelo aa odoadam vabak.” 20Lahahat ame dam duada labet neha, “Ba Oba amat otelo meedà? Gi mei ahu oli veimam setan om ahu veimai om gi ahusobuli meedamna taia?” 21Lahahat Yesusat fa gago, “Im Yahudi damat na modem vaba gi azibe im digat hari Sabat labe Eho meia modi fa neàdehemu um aame Eba fakehe dam taia? 22Lahana um laha hari Sabat na meedam dam taia? Amu aham di iube Musat uba neha, ‘Um daboseà faam di usi tujuh foli neàdehezobe am laso aubehà sokba ukbole,’ lahame uba vou gago usehe im lam uho vi tau meedam labe uho um daboseà faasi usi tujuh folehemu gi hari Sabat modemnàme um gi ozahit ame digat labe um daboseà laso aubehà sokba ukbom meo dam taia? (Lahana eho ozoha, ame laso aubehà sokba ukbom bak lam bisi Musat ahamo vou gago usehe vabak. Gi tai ahobada iube faasi nasi vou gago usehe bak.) 23Làhà uho dat ahamda Musat aho toedume fi hasi esuhu Im Feàna zi lam voom vaba abo ulohodesu meedalo um gi data laso aubehà sokba hari Sabat ukbom damat ba akati modi gi ame hari Sabat Eho dat so ahebu nisileheda laba modi fa neàdem bak lam uho Eba aame fakehela? 24Uho Eho meedam im laba gi fakot aame vi ozome ozobohudi neàdi gagodam bak lam nasi voole. Eho lab meedam bak laba uho aame vi ozome ozobohudi neàdi gagolo modem di gi Em Ai Alat Aba Aho neha, ‘Bak lam neà bak ame? Fai bak ame?’ lahame Ahamo ozoho bak laba vi ozome gagomta neàte. Uho labihameam làhà, ‘Em abo Alat Gagu Fihasi Vimteme Oluhu Dat Boehàda am tame,’ laham bak um ozobohudi ahole vamdesu gagodam bak am bak,” lahame Yesusat ab vameadaham. 25Dam kota Yerusalem laba azihi dam totbaho labe iho Yesusat etei lab vameadaha im lam aiha ozom vabili ab ot gagoi ot gagoidamam. “Ne, ame Da nim im Yahudi busaoda labe iho nabime otelo modemda am taia? 26Lahana akati iho aaha ame Da labe iedem vaba ahate dam bake vahokedà? Dam busaoda ba Aba mali gagom bak vaba? Làhà, ‘Am abo Alat Gagu Fihasi Vimteme Olulo Modem Dat Boehàda am tame,’ laham bak lam dam busaoda labe fa etei ozobohudi neàdehe labe ba mali gagom bak mohe? 27Lahana Da lam akati, ‘Alat Gagu Fihasi Vimteme Olulo Modem Dat Boehàda Am am tame,’ lahadà? Ame Da nim, ‘Adi baket lehela?’ laham bak lam im ozobohu bak. Am gi Nazaret labe lehe bak. Lahana Alat aham di iube neha, ‘Eho Gagu Fihasi Vimteme Olulo Modem Dat Boehàda uba olu tame,’ lahame fet gagu esuhuda lam ba lem di, ‘Adi baket lehela?’ laham bak lam ba dam bakda meida vàmtea ba ozobohudem vabak,” lahame ot gagoida. 28Lahaha bak lam Yesusat aihemu Aho gi ame Fihasi Ala Bake Vou Baedam Num Vàmteabu labe am ad oli aam bak tomba laba vahokedam lahasuhu di labe dae buduana ab gagoham. “Imboo? ‘Em amat mode?’ laham bak lamti labi, ‘Em adi baket lehela?’ laham bak lamti um abo ozobohu aabodeheo? Em bak niba lehe bak nim Ebe Eho ozoho bak labet lehe vabak. Gi Eba gagu oluhu Ala labe Aba Aho ozoho bak labet modi Em bak niba lehe bak. Eba gagu oluhuda lam bisi imboda Am am bak. Gi Aba tu vuzehem neàda uho ozobohudehe vaba moho bak. 29Lahana Emota Am ozobohu aabodehe bak. Eba gagu oluhu Ala Am am bak. Labi Aho Em gagu oluhu vab di iube Em gi amu Amti vahi aidam bak. Labihaha bak.” 30Lahame Yesusat lab gagoho bak lam dam totbaho labe aime faki, “Imo Yesus sise,” lahame meeda. Lahana Yesus sim bak Alat fet ozome esuhu digat fuhu vab labe ame dam labe meida vàmtea ba Yesus bake netàdi alihi ulam kai. 31Dam totbaho labe Aba silo àhàki modemnàme dam totbaho labe fa Aba tu vuzehi nehi ot gagoi ot gagoida. “Ame Da Yesus lam Alat Gagu Fihasi Vimteme Oluhu Dat Boehàda iho vou faodam Dat am taia? ‘Alat Gagu Fihasi Vimteme Oluhu Dat Boehàda labe Aho ba na damat ihimo modem biem im feàna damat fet aame ozobohudemna nehasu meeda tame,’ lahame fet gagu esuhuna lam ahebu Ame Da nibe ab li meedam am taia? Ba damvat im nimohona vafozi feàda meedamna im ba aahada vabak,” lahame tu vuzehi ab gagodamam. 32Lahame lab ot gagoiaha bak lam Farisi dam totbaho labe aihemu faki fa damat Ala bake lomna ve vua vahudam toheda zi laba vuusu im vameame faheme modiam dam lamti fa vahi fa ame Num Vàmteabu laba vou aasdam dam totbaho laba ab le gagoham. “Uho Yesus le sile,” lahame ab gagu oluham. 33Labi ame di labe Yesusat dam bake gi im nehasu vameada. “Em umti niba aidam bak ba bohu kaio. Gi kehàm vaba Eba gagu oluhuda laba Eho fa la tame. 34Labi di lam uho fa Eba vi nabidameam um ba Em alihi vi aam vabak. Labi laha Ebe Eho le azilo modem bak laba um laha tau vulam biem bak.” 35Lahahat ame Yahudi dam busaoda eeda zi labe ozom vabili ab ot gagoi ot gagoidamam. “Aa! Ame Da nim Aho adi bake le iho nabidume im Am alihi vi aam biela? Làhà Aho gi im Yahudi dam totbaho fa Yunani bak laba fi goaitoi esuhu dam laba le dam lamti fa Yunani damti vahokelo gagoho labe im ba vulam biem bake gagoheo? 36Aho neha, ‘Uho fa Eba vi nabidameam um ba Em alihi vi aam vabak,’ lahaha bak lamti labi Aho neha, ‘Ebe Eho le azilo modem bak lam um laha tau vulam biem bak,’ lahaha bak lamti, ‘Akati modemna modela?’ lahame labi gagohela,” lahame ab ot gagoidamam. 37Labihadume ame Na Àme Iziam di labe ba novalo modem digat abo bisi feàda labe Yesusat ame Fihasi Ala Bake Vou Baedam Num Vàmteabu labe am ad oli aam bak tomba laba neo le duzu dae buduana ab faasi vameadamam. “Meit valo àhàkemeam làhà Eba li udele. Meit Eba tu vuzehemeam làhà gi meit Alat Vameadaha Im Toedahana laba nehasu toehe bakti ulohona mode tame. ‘Ame da labe aho udehe bak labet modi am ahu ad laba meia modi fa ahe neàna bohu vuusdam vao fa vao aanati ulohona labaha bohu futodume tàda tame,’ lahame toehe bak ehete,” lahame Yesusat ab vameaham. 39(Yesusat etei meia modi fa ahe neàna bohu vuusdam vao laba vàlu gagoho bak lam gi meit Aba tu vuzehemda laba Alam Aha Nutabe Neàna Aho ilabdi ame da laba ba modi vizi teudem bak laba ozome vameadam bak. Lahana Yesusat fa Am Ai bake fa le ee Abada Alat vousai Aba modi feà datelehe vab labe Aho Alam Aha Nutabe Neàna lam it olu dam bake nom ilu vizedaha vabak.) 40Labi Yesusat etei lab gagoho bak lam dam dua totbaho labe aihemu fa ab ot gagoi ot gagoidamam. “Oo, ame Da nim gi Musat aham di iube neha, ‘Ba diamut Alat Vameadaha Im Aime Fa Dam Bake Ahate Vameaidahada emti ulohoda olu tame,’ lahame fet vameame esuhu Dat am taia?” lahame ot gagoida. 41Labi dam dua totbaho labe nehame gagoda. “Ne, ame Da nim gi Alat Gagu Fihasi Vimteme Oluhu Dat Boehàda iho vou faodamda am taia?” lahame ot gagoida. Lahana dam dua totbaho labe vedi Yesus Galilea laba faaha tibame nehi git gagoda. “Vabà! Ame Da ba akati labihà? Alat Gagu Fihasi Vimteme Olulo Modem Dat Boehàda lam Galilea labe ba le? Ba labiham vabak. 42Ne, meit Alat Vameadaha Im Toedahana laba im nehasu fet toeme esuhuna taia? ‘Alat Gagu Fihasi Vimteme Olulo Modem Dat Boehàda lam gi im tai ahobada Boehàda Daud vou faat lehe mekehàda modem bak. Abo Daud aham di iube faaha kota Betlehem laba vi faa tame,’ lahame toehe bak. Labiha labe ba akati labihà? Ame Da nim iho vou faodam Dàt modem vabak,” lahame ot gagoida. 43Labihadam labe, “Yesus ana dàt modela?” lahame damat ab faheme la ozoi le ozoidamam. 44Labi ame di lam Aba silo àhàki meedam dam bak laba ehet. Lahana ame dam labe meida vàmtea ba Yesus bake netàdi alihi ulam kai. 45Amu Farisi dam lamti labi damat Ala bake lomna ve vua vahudam toheda zi laba vuusu im vameame faheme modiam dam lamti vazisi fa ame Fihasi Ala Bake Vou Baedam Num Vàmteabu laba vou aasdam dam laba neha, “Yesus le sile,” lahame gagu olu ame dam labe le vabeddaha Yesus sim vabili saemea fa ab leham. Labi fa li modeha ame dam eeda zi totbaho labe ab gut meoleham. “Um akati Da lam si fa niba vou lehe vaba modela?” 46Lahahat ame Num Vàmteabu laba vou aasdam dam labe fa gago, “Ne, im Da labet Aho etei vou li vameadam im lam im amu aihi vabak. Abo im dedat ozobohudi vameadam imot modem bak.” 47Lahahat ame Farisi dam labe tozome gago, “Ea, um laha fa Da labe lab vagehe bak laba tau vuzehe dam ame? 48Ne, uho ozom, im Farisi dam modeo, dam eeda zi totbaho modeo, im meida vàmtea Da laba tu vuzehehe datva ehe? Vabà! Im labihadamda vabak. Akati uho labi modelo mode? 49Gi dam ee vabda zi nim abo dat ahamda Musat aho aham di iube toedume fi hasi esuhu Im Feàna zi lam biem damat ihimo Ame Da laba tu vuzehe bak. Dam lam gi Alat aham di iube, ‘Beome vàhàdese,’ lahame amu gi uloome esuhu dam am bak.” 50Lahame labi gagu modeha Farisida meida abo amu Yesus bake le tàhi im vameadamda Nikodemus labe neo am Farisi dam totbaho laba ab gagoham. 51“Um nasi ozomale. Dat ahamda Musat aho toedume fi hasi esuhu Im Feàna zi lam abo ihimo Yahudi damat tuhu im lam gi neha taia? Amu nasi, ‘Da lam git modehe bak akete?’ lahame uloodume, ‘Ame da labe aho veibadào? Veibadam vabao?’ laham bak aime neàdi ba, ‘Beose,’ lahame na asimbuna feà gagu beom bak. Ba aihi vabna ostame na asimbuna feà gagu beom vabiem bak.” 52Lahame labi gagoha ame ee dam totbaho labe faki fa Nikodemus bake gago, “Oo làhà! Om laha Galilea labet lehe? Om nasi Alat Vameadaha Im Toedahana zi laba mahate nabidume aale. Ba nehi toehe bak vabak. ‘Alat vameadaha im aime fa dam bake ahate vameaidamda lam ba Galilea bak labe Israel bake olu tame,’ lahame fet toeme esuhu im ba na vabak.” [ 53Lahame vameadume neàdi dam lam fi goaitoi im num bake ahala ab laiame seteham.]
ace_Latn